
Til:

Møtedato:
17. oktober 2002


Arkivref.:
200202998-16/AOE/110

Ny intern budsjettfordelingsmodell

Bakgrunn 

Styret behandlet i møte 7. juni, sak S82-02, spørsmålet om ny intern budsjettfordelingsmodell ved Universitetet i Tromsø. I ovennevnte sak ble utviklingstrekk i både det nasjonale og det interne finansieringssystemet beskrevet. Videre ble det nye nasjonale finansieringssystemet gjennomgått med sikte på å utarbeide en ny intern budsjettfordelingsmodell. Universitetsdirektøren fremmet forslag i nevnte sak til hovedprinsipper for den nye interne budsjettfordelingsmodellen som styret sluttet seg til.

Styret gjorde følgende vedtak i sak S82-02:

1. Styret slutter seg til hovedprinsippene for det videre arbeidet med den nye interne budsjettfordelingsmodellen slik det fremgår av dette saksfremlegget med de merknader som fremkom under styrebehandlingen.


2. Styret ber universitetsdirektøren legge frem sak tidlig i høstsemesteret med konkret forslag til ny intern budsjettfordelingsmodell.

Hovedprinsippene som det vises til i styrevedtaket er at fordelingsmodellen skal være:


· Gjennomsiktig

· Forutsigbar

· Enkel å administrere

· Gi stabilitet i bevilgningen på kort sikt

· Videreføre gjeldende praksis med rammebudsjettering og delegering av beslutningsmyndighet

Budsjettfordelingsmodellen som styringsredskap

Universitetet har i dag et rammebudsjetteringssystem der fakultetene/enhetene får tildelt en bevilgning som de har stor frihet til selv å disponere. Dette gjelder f eks i hvilke stillinger det skal tilsettes, hvordan rammebevilgningen skal fordeles mellom lønn, drift og investeringer etc.  

Universitetetsstyrets mulighet til å påvirke beslutninger, prioriteringer og ressursdisponeringen internt ved fakultetene/enhetene er derfor indirekte gjennom budsjettfordelingsmodellen og måten insentivene og belønningsmekanismene er utformet på. Det siktes her til resultatkomponentene i fordelingsmodellen. 

Den samlede størrelsen på bevilgningen til fakultetet/enhetene og dermed rammen for den faglige aktiviteten fastsettes også gjennom budsjettfordelingen. En stor del av bevilgningen til fakultetene/enhetene vil være resultatuavhengig og dermed baseres på politiske beslutninger og prioriteringer i styret. Dette gjelder basisbevilgningen og den strategiske forskningsbevilgningen.

I diskusjonen om en intern fordelingsmodell står altså to momenter sentralt:

· Resultatkomponentene i fordelingssystemet (insentivene/belønningsmekanismene)

· Aktivitetsnivået totalt sett ved de ulike enhetene – størrelsen på basisbevilgningen og den strategiske forskningsbevilgningen.

Universitetsdirektøren har i arbeidet med modellen lagt opp til at disse to spørsmålene i hovedsak drøftes separat, og at styret i denne saken tar stilling til resultatkomponentene i modellen. Når disse er på plass, vil styret i neste omgang ta stilling til basisbevilgningen og fordelingen av de strategiske forskningsmidlene for 2003. Dette vil da skje i forbindelse med budsjettfordelingen i desember. 

Forslag til ny intern budsjettfordelingsmodell – hovedstruktur

Universitetsdirektørens utkast til ny intern budsjettfordelingsmodell som ble sendt på høring til fakultetene/enhetene fremgår av vedlegg 1. I nevnte utkast er de ulike detaljene i fordelingsmodellen omtalt og drøftet. I dette saksfremlegget gjentas kun enkelte deler av argumentasjonen fra høringsnotatet samt konklusjonene og de endringer som er gjort i forhold til utkastet. Videre er høringsuttalelsene omtalt og kommentert.

Strukturen i universitetsdirektørens forslag til ny intern budsjettfordelingsmodell samsvarer med strukturen i det nye nasjonale finansieringssystemet, og ser slik ut:

· Undervisningsfinansiering (resultatbasert)

· Vekttallsmidler

· Studentutveksling


· Forskningsfinansiering

· Resultatbasert tildeling

· Strategiske forskningsmidler


· Basisbevilgning

Undervisningsfinansieringen er i sin helhet resultatbasert, mens forskningsbevilgningen er delvis resultatbasert. De strategiske forskningsmidlene og basisbevilgningen til de ulike enhetene vedtas direkte av styret i forbindelse med budsjettfordelingen.  

I utformingen av den interne budsjettfordelingsmodellen har universitetsdirektøren lagt vekt at modellen skal:

· Være insentivkorrekt i forhold til den nasjonale modellen

· Redusere interne årlige svingninger i bevilgningen i forhold til nasjonal modell.

· Gi rom for politiske prioriteringer – større basisbevilgning enn i nasjonal modell.

Disse målsetningene må balanseres mot hverandre.

Med insentivkorrekt modell menes at resultatkomponentene/insentivene i den nye nasjonale modellen videreføres i den nye interne modellen. Et sentralt poeng med en slik videreføring av insentivene nedover i organisasjonen, er at fakultetene/fagmiljøene da vil oppmuntres til å innrette seg på en måte som gir størst mulig budsjettmessig uttelling totalt sett for Universitetet. 

Insentivene i det nye nasjonale finansieringssystemet skal også bidra til at målene med kvalitetsreformen oppfylles. Målene er som følger:

· Premiere kvalitet i utdanning og forskning

· Stimulere til raskere omstilling av kapasitet for å tilpasse seg endringer i etterspørsel etter studietilbud og endringer i samfunnsmessige behov.

· Stimulere til utvikling av egne profilerte forskningsstrategier

· Stimulere til tettere samarbeid med nærings- og samfunnsliv.

· Legge til rette for langsiktig kunnskapsutvikling og kunnskapsforvaltning

· Ta distriktspolitiske hensyn

Universitetet er forpliktet av de nasjonale målsettingene knyttet til kvalitetsreformen. Det er derfor naturlig at Universitetet bygger inn de samme insentivmekanismene i den nye interne modellen som i den nasjonale modellen. 

I all hovedsak er det altså samsvar mellom resultatkomponentene i den interne og den nasjonale modellen. I den interne modellen er imidlertid uttellingen for de ulike resultatkomponentene satt gjennomgående lavere enn i den nasjonale finansieringssystemet.

Grunnen til dette er som følger:

· Redusere svingningene i bevilgningene til fakultetene fra et år til et annet. De prosentvise endringene i resultatene for det enkelte fakultetet/enhet vil være større enn for Universitetet som helhet. Ved å redusere resultatuttellingen i den interne modellen, vil de årlige endringene i budsjettrammene til fakultetene bli mindre.

· Kostnader knyttet til endringer i aktivitet, f eks studenttall og vekttallsproduksjon belastes ikke bare det fakultet som studentene er knyttet til. Utgifter til sentral IT-infrastruktur, bibliotektjenester, fellesadministrative tjenester og andre fellesutgifter dekkes av andre budsjettenheter. Dette tilsier at ikke hele tildelingen per 20-vektallsenhet (student) bør tilfalle fakultetet/enheten. 


· Basisbevilgningen i den interne modellen blir større enn i det nasjonale finansieringssystemet. Dette gir større rom for politisk styring (det vil si mindre resultatavhengig del). Det siktes her til muligheten for ivaretakelse av prioriterte fagområder selv om disse gir liten uttelling i resultatkomponentene i det nye nasjonale finansieringssystemet. Dette gjelder spesielt enkelte satsingsområder som har liten studenttilgang og dermed lav vekttallsuttelling (vekttallsproduksjon den mest sentrale resultatkomponenten i det nasjonale finansieringssystemet).

Undervisningsbevilgningen

I likhet med undervisningsbevilgningen i det nasjonale finansieringssystemet foreslås det at den interne budsjettfordelingsmodellen består av to komponenter:

· Vekttallsproduksjon (antall avlagte eksamener)

· Antall utvekslingsstudenter

Disse to resultatkomponentene har også vært benyttet i Universitetets interne fordelingsmodell de senere årene. Slik sett er dette en videreføring av tidligere praksis. 

Vekttallsmodell

Formålet med å gi uttelling for avlagte eksamener (vekttallsproduksjon) er å stimulere til utvikling av attraktive og etterspurte studietilbud og å motivere til høy kvalitet i undervisningen. 

Tabellen under viser uttellingen per 20-vekttallsenhet (heltidsekvivalent/heltidsstudent) i det nye nasjonale finansieringssystemet og universitetsdirektørens forslag til vekttallsuttelling i den nye interne budsjettfordelingsmodellen. 

	
	
	
	Tildeling per 20 –vekttallsenhet (heltidsstudent)

	Kategorier
	Studium
	Vekt
	Nytt nasjonalt finansiserings system
	Ny intern budsjettfordelings modell - forslag

	Kategori A
	Profesjonsstudiet i medisin og odontologi.
	4
	96 000
	72 000

	Kategori B
	Profesjonsstudiet i psykologi
Farmasistudiet 
	3
	72 000
	54 000

	Kategori C
	Realfag (hovedfag/mastergrad) 
Fiskerikandidatstudiet.
	2
	48 000
	36 000

	Kategori D
	Humanistiske og samfunnsvitenskapelige fag hovedfag/mastergrad. 

Sivilingeniørstudiet. 
Juss profesjonsstudiet (2-4. avd). 
Helsefag hovedfag
Master in international fisheries management.
	1,5
	36 000
	27 000

	Kategori E
	Realfag lavere grad/bachelor.
Praktisk pedagogisk utdanning.
	1,25
	30 000
	22 500

	Kategori F
	Humanistiske og samfunnsvitenskapelige fag lavere grad/bachelor
Medisin grunnfag, 
Psykologi  (grunn- og mellomfag)

Juss 1. avdeling. 
Ex.phil. og ex.fac.

Diverse videreutdanninger.
	1
	24 000
	18 000


Universitetsdirektøren legger opp til samme kategorisering av fag/studier i den interne modellen som i det nye nasjonale finansieringssystemet, det vil si at den er basert på forskjeller i antatte kostnader ved fagene/studiene. 

Kostnadene ved fagene/studiene er i hovedsak vurderte ut fra to forhold:

· Undervisningsintensitet (student/lærer-forhold)

· Behov for utstyr og annen infrastruktur

Departementet har ikke begrunnet kategorisering av fag nærmere, men sier at forskjeller i uttelling for de ulike fagområdene også må ses på som uttrykk for en politisk prioritering.

Vekttall avlagt av doktorgradsstudenter tas ikke med
. Videreutdanningstudier behandles likt med ordinære studietilbud. I motsetning til den nasjonale modellen foreslår universitetsdirektøren at studierett brukes ved kategorisering av fag
. 

I forhold til den interne modellen som har vært brukt til nå, vil den nye interne modellen gi høyere uttelling per avlagt vekttall. Dette må ses i sammenheng med at en betydelig større del av midlene i det nye nasjonale finansieringssystemet er knyttet til vekttallsproduksjon. Ved fordelingen for 2000 ble det reelt fordelt ca 50 mill i vekttallsmidler (jf vedlegg 5), mens det ved fordelingen for 2003 vil bli fordelt ca 100 mill etter vekttallsproduksjon dersom universitetsdirektørens forslag vedtas. 

Tabellen under viser resultattutellingen i vekttallsmodellen i universitetsdirektørens forslag til ny intern budsjettfordelingsmodell. 

Utgangsposisjonen (resultatkravet) baserer seg på vekttallsproduksjonen i 2000 med noen tekniske korrigering som følge av overgang til en nytt finansieringssystem
. Vekttallsmidlene i 2003 er basert på vektallsproduksjonen i 2001. De budsjettmessige endringene i vekttallsmidlene fra 2002 til 2003 fremkommer i kolonne C. 

Vekttallsmodellen som ble benyttet ved fordelingen for 2002, var basert på vekttallsproduksjonen i studieåret H-2000/V-2001. Det vil si at vekttallsproduksjonen for våren 2001 allerede er tatt hensyn til i gjeldende budsjetter til fakultetene/enhetene. For å unngå at fakultetene/enhetene gis uttelling for de samme vekttallene to ganger, foreslår universitetsdirektøren at det foretas en korrigering av denne effekten i basisbevilgningen. Dette vil bli gjort i forbindelse med budsjettfordelingen. Det vil si at den reelle budsjetteffekten av endringene i vekttallsmidlene ved budsjettfordelingen for 2003 vil bli mindre enn det som fremgår av tabellen over, og vi vil derfor få en myk overgang til ny fordelingsmodell internt.

Studentutveksling

Det foreslås at Universitetet internt benytter samme kriterier for uttelling for studentutveksling som i den nasjonale finansieringssystemet. Det vil si at det tildeles 5 000 per inn- og utreisende student. Det stilles krav om 3 måneders utvekslingsopphold for å komme inn under ordningen. Dersom den nye nasjonale modellen hadde vært innført i 2002, ville Universitetet fått tildelt ca 1,1 mill knyttet til studentutveksling. Totalt sett utgjør altså dette en marginal del av totalbudsjettet til Universitetet.

Høringsuttalelsene 

Fakultetene/enhetene slutter seg i grovt sett til universitetsdirektørens forslag til modell for undervisningsbevilgning i den nye interne budsjettfordelingsmodellen. Enkelte fakulteter/enheter har imidlertid konkret merknader til modellen. Med.fak./ISM foreslår at vektalltildelingen baseres på et gjennomsnitt av vekttallsproduksjonen for fakultetet de tre siste årene, eventuelt at det ved reduksjon i vekttallsproduksjonen benyttes et gjennomsnitt over flere år. NFH ber universitetsstyret vurdere å bruke departementets modell for uttelling for vekttall og andre resultatindikatorer, det vil si høyere grad av resultatuttelling enn det som er foreslått i den interne modellen, og mener det er bygd opp for mange buffere mot endring i tildelingen. NFH viser videre til at det internt ved høgskolene er noe ulikt syn på kategoriseringen av fag i vekttallsmodellen, mens realfagene støtter universitetsdirektørens forslag, mener samfunnsfagene mener at forskjellen i uttelling mellom de antatte dyre og de antatt billige fagene er for stor i den interne modellen. For øvrig foreslår NFH at fiskehelsestudiet flyttes fra kategori C til kategori B, og at masterstudet i internasjonal fiskeriledelse flyttes fra kategori D til kategori C. Mat.-nat.fak. mener at hovedfag i realfag burde gis samme uttelling som farmasistudiet, det vil si at disse fagene flyttes fra kategori C til B. Videre stiller Mat.-nat.fak. spørsmål med hvorfor fiskerikandidatstudiet gis høyere uttelling enn sivilingeniørstudiet. SV-fak. mener at uttellingen på 5 000 kr per utvekslingsstudent er for liten til motivere til økt internasjonalisering. 

Universitetsdirektøren ser at det kan stilles spørsmål med den kategorisering av fag som er gjort i det nye nasjonale finansieringssystemet og som er foreslått videreført internt ved Universitetet. Som det fremgår av uttalelsene som er referert over ønsker flere enheter høyere vekting/uttelling på enkelte typer studier. Det er viktig å være klar over at høy vekt/uttelling per avlagt vekttall ikke nødvendigvis gir en positiv budsjettmessig effekt. Ved økning i vekttallsproduksjonen øker riktignok bevilgningen mer jo høyere uttelling per vekttall som gis, men ved nedgang i vekttallsproduksjonen vil reduksjonen i bevilgningen være større jo større uttelling som gis per avlagt vekttall. 

Universitetsdirektøren fastholder forslaget om å følge den kategorisering av fag som departementet har lagt opp til da det er denne måten vi faktisk tilføres midler på. Departementet vil imidlertid i løpet av noen år evaluere modellen og rimeligheten av den kategorisering som er gjort vil bli vurdert på nytt. Så lenge studenttallet og vekttallsproduksjonen øker på farmasi- og fiskerikandidatstudiet, og det motsatte er tilfelle for realfagene, så vil dessuten den kategorisering av fag som universitetsdirektøren foreslår, være til gunst både for fakulteter/enheter med nedgang i studenttallet/vekttallsprdoduksjonen og for de med økning i studenttallet/vekttallsproduksjonen. 

Å benytte gjennomsnittet over 3 år for vekttallssproduksjon ved tildeling av vekttallsmidler, innebærer f eks at budsjetteffekten av økt vekttallsproduksjon i 2001 (eksempelvis som følge av økt studentopptak)  først tas ut i sin helhet i 2005. Dette blir i denne sammenheng et noe langt etterslep. Å behandle en reduksjon i vektallsproduksjon annerledes enn en økning vil etter universitetsdirektørens vurdering bli noe komplisert teknisk sett. Dersom man ønsker å unngå svingninger i bevilgningene til fakultetene fra år til år ut over de buffere som allerede ligger i modellen, kan det settes et tak for hvor stor reduksjoner i budsjettrammen som kan aksepteres fra et år til neste. 

Forskningsbevilgningen

I det nye nasjonale finansieringssystemet er forskningsbevilgningen delt i to:

1. Resultatbasert forskningsbevilgning

2. Strategisk forskningsbevilgning

Det foreslås en tilsvarende inndeling i Universitetets nye interne fordelingsmodell.

Resultatbasert forskningsbevilgning

Den resultatbaserte forskningsbevilgningen i det nye nasjonale finansieringssystemet innebærer at universitetene konkurrerer mot hverandre om uttelling etter relativ resultatoppnåelse. Departementet setter av et bestemt beløp som fordeles mellom universitetene på bakgrunn av de ulike resultatindikatorene (kvantitative indikatorer, se tabellen under). Det betyr at det enkelte universitetets resultatuttelling ikke bare avhenger av egne resultater, men også av hvilke resultater de andre universitetene oppnår. Pris/uttelling per resultatenhet (f eks per doktorgradskandidat) vil derfor variere noe fra år til år.  For å unngå tilfeldige utslag og store endringer i budsjettnivå, vil resultater fra de tre siste årene (gjennomsnitt) legges til grunn for beregningene i det nye nasjonale finansieringssystemet.

Det foreslås at Universitetet i den nye interne budsjettfordelingsmodellen benytter de samme resultatindikatorene og beregningsgrunnlaget som i det nasjonale finansieringssystemet med unntak av førstestillingskomponenten. Førstestillinger
 er ikke en resultatindikator, men en innsatsfaktor i forskning og undervisning. I det nasjonale finansieringssystemet kan en slik indikator forsvares ut fra ønsket om å synliggjøre forskjeller i forskningsomfang mellom universiteter og statlige høgskoler. I en intern fordelingsmodell ved Universitetet der det som hovedregel forutsettes førstestillingskompetanse ved tilsetting i alle faste vitenskapelige stillinger, er det etter universitetsdirektørens syn ikke hensiktsmessig å gi resultatuttelling etter at midler til stillingen allerede er tildelt i grunnbudsjettet (historisk tildeling). 

For å sikre størst mulig forutsigbarhet i budsjettsammenheng internt, foreslås det videre at det benyttes faste priser for de ulike indikatorene i den resultatbaserte forskningsbevilgningen i den nye interne fordelingsmodellen.

Tabellen under viser hvor stor andel av den totale resultatbaserte forskningsbevilgningen som settes av til fordeling etter ulike indikatorer i det nye nasjonale finansieringssystemet (jfr kolonne A). F eks fordeles 30% av bevilgningen mellom universitetene på bakgrunn antall doktorgradskandidater, mens 40% fordeles på bakgrunn av antall førstestillinger. Kolonne B i tabellen under viser uttellingen i kroner i statsbudsjettet for 2003. Kolonne C viser universitetsdirektørens forslag til faste priser/uttelling i den nye interne fordelingsmodellen.

Formålet med kandidatmidlene er både å oppmuntre til bedre gjennomstrømning i studiene og å regulere budsjettildelingen mellom fakultetene etter aktivitetsnivået på dette området. Uteksaminerte doktorgradskandidater er etter universitetsdirektøren syn også en god indikator på forskningsaktivitet og forskningskvalitet. En avlagt doktorgrad er et konkret resultat av et forskningsarbeid av høy kvalitet. 

Formålet med tildeling av resultatmidler for finansiering fra EU og Norges forskningsrådet (NFR) er å belønne gode forskningsmiljøer. Midler fra EU og NFR blir tildelt på bakgrunn av søknader fra fagmiljøene. Søknadene er underlagt en kvalitetsvurdering, og det å skaffe slike midler derfor vurdert som et kvalitetstegn. 

Som det fremgår av tabellen under, foreslås det at prisene i den interne fordelingsmodellen ligger noe under den uttelling som ville vært gitt i det nasjonale finansieringssystemet, dersom dette systemet hadde vært lagt til grunn for fordelingen mellom universitetene i 2003. Dette for å redusere årlige svingninger i budsjettrammene og for å gi større rom for politisk styring av ressursene slik som beskrevet foran.

Til tross for at prisene internt foreslås satt noe lavere enn i det nye nasjonale finansieringssystemet, er uttellingen betydelig høyere enn i gjeldende interne fordelingsmodell. Ved den interne fordelingen for 2002 ble det fordelt 11, 3 mill mellom fakultetene/enhetene etter forskningsbaserte  resultatindikatorer (jf vedlegg 5). Dersom forslaget til ny intern fordelingsmodell hadde vært lagt til grunn for fordelingen for inneværende år, ville 32 mill blitt fordelt etter resultatindikatorer for forskning (jf vedlegg 2).
	Resultatindikatorer i forskningsbevilgningen

	
	Nytt nasjonalt finansieringssystem
	Ny intern budsjettfordelingsmodell - forslag

	
	A
	B
	C

	
	Vekt

universiteter
	Uttelling 2003
	Uttelling – faste priser

	Doktorgradskandidater  
	0,3
	350 000 kr 
	300 000 kr 

	Hovedfags-, master-, og profesjonskandidater 
	0,1
	13 000 kr
	10 000 kr

	EU-tildeling
	0,03
	0,20 kr 
	0,14 kr  

	NFR-tildeling
	0,17
	0,18 kr
	0,14 kr 

	Førstestillinger (professor, førsteamanuensis, førstelektor)
	0,4
	91 000 kr
	0 kr


I gjeldende interne fordelingsmodell gis det 20 000 kr og 30 000 kr henholdsvis per kvinnelige og mannlige doktorgradskandidat. Dette har vært en videreføring av den tildeling som har vært gitt fra departementet for slike kandidater. 

I utkast til ny intern fordelingsmodell som ble sendt på høring til fakultetene/enhetene ble det foreslått at det internt ble gitt 15 øre per krone i EU eller NFR- finansiering. Dette er nå justert ned til 14 øre fordi i tildelingen til dette formålet i statsbudsjettet for 2003 er uttellingen lavere enn for inneværende år
. 

I den interne fordelingsmodellen som har vært benyttet til nå har antall eksternt finansierte stipendiater vært benyttet som kriterium for fordeling av midler og ikke regnskapsførte beløp. 

Gjennom forslaget til ny intern fordelingsmodell mener universitetsdirektøren at finansieringen av det 4. året for NFR-stipendiatene vil bli godt ivaretatt (jfr vedlegg 6).  

Tabellen under viser resultatutellingen i forskningsbevilgningen i universitetsdirektørens forslag til ny intern budsjettfordelingsmodell. 

Vekttallsmidler


Utgangsposisjonen er beregnet på bakgrunn av gjennomsnittstall for 1998,1999 og 2000,mens resultatuttellingen for 2003 er beregnet på bakgrunn av tall for 1999, 2002 og 2001. Økningen i resultatuttellingen for NFH i 2003 skyldes økning i antall doktorgradskandidater og NFR-finansiering. 

Høringssvarene

I høringsuttalelsene fra fakultetene/enhetene fremgår det at de i hovedsak slutter seg til den modellen for resultatbasert forskningsbevilgning som universitetsdirektøren foreslår. 

SV-fak. mener imidlertid at forskningsbevilgningen ikke premierer de ansattes egen forskning og publiseringsaktivitet og at den først og fremst stimulerer til entreprenørskap ved å belønne de fagmiljø som skaffer eksterne forskningsmidler. Mat.-nat.fak. mener at det bør gis belønning for all eksternt finansierte prosjekter og at denne ikke bør avkortes i forhold til den uttelling som gis i den nasjonale modellen. Med.fak./IMB mener stiller også spørsmål med hvorvidt det ikke bør gis uttelling for all eksternt finansiert virksomhet. NFH slutter seg til at det kun gis uttelling for NFR- og EU-midler. 

Universitetsdirektøren viser til at det foregår et arbeid nasjonalt når det gjelder å utarbeide publiseringsindikator. Denne er tenkt brukt i det nasjonale finansieringssystemet. Når en slik indikator er klar vil universitetsdirektøren vurdere å foreslå den tatt inn i den interne budsjettfordelingsmodellen. Universitetsdirektøren vil imidlertid oppfordre SV-fakultetet og andre fakulteter/enheter til vurdere å benytte publiseringsaktivitet som kriterium ved den interne budsjettfordelingen. Spørsmålet om hvorvidt man kun skal gi uttelling for NFR.- og EU- midler i den interne budsjettfordelingen slik det gjøres i det nasjonale finansieringssystemet eller om det skal gis uttelling for alle typer eksterne midler er drøftet i høringsnotatet (vedlegg 1, under avsnittet om resultatbasert forskningsbevilgning) og argumentasjonen gjentas ikke her. Universitetsdirektøren har imidlertid lagt avgjørende vekt på at det kun er EU- og NFR midler vi faktisk får uttelling for i det nasjonale finansieringssystemet.

Strategisk forskningsbevilgning

Den strategiske forskningsbevilgningen i det nasjonale finansieringssystemet består av følgende komponenter. 

· Rekrutteringsstillinger (stipendiat- og postdoktorstillinger)

· Vitenskapelig utstyr

· Øvrige strategiske forskningsmidler

Rekrutteringsstillinger

Departementet viderefører systemet med tildeling av stipendiat- og postdoktorerstillinger i det nye nasjonale finansieringssystemet.

Universitetsdirektøren foreslår ingen endringer i gjeldene interne praksis for fordeling og finansiering av stipendiat- og postdoktorstillinger ved Universitetet. Det vil si at stipendiat- og postdoktorstillingene tilknyttet rekrutteringsstipendprogrammet fordeles/refordeles etter hehholdsvis 4,5 og 3 år av universitetsstyret i egen sak etter forslag fra det sentrale forskningsutvalget.  Det ta hensyn til lønnsnivå og type fag ved fordeling av lønns- og driftsmidler til stillingene.

I Regjeringens forslag til statsbudsjett for 2003 er det foreslått 16 nye stipendiatstillinger til Universitetet. 

Vitenskapelig utstyr

I den grad det gis øremerkede midler til vitenskapelig utstyr over statsbudsjettet, kan dette enten nøkkelfordeles mellom enhetene eller settes av til spesielle formål. Hvordan midlene fordeles må vurderes i den konkrete fordelingssammenheng. 

I regjeringens forslag til statsbudsjett for 2003 er det ingen økningen på denne budsjettposten for universitetene. Imidlertid er det tildelt midler til avansert vitenskapelig utstyr over Forskningsrådet bevilgning, noe som reelt sett innebærer en styrking av utstyrsposten for Universitetet.

Strategiske forskningsmidler – øremerket fra departementet 

Midler knyttet til denne komponenten skal etter intensjonen fordeles mellom universitetene etter forskningskvalitet, basert blant annet på resultatet av evalueringer. Videre skal tilpasning til nasjonale prioriteringer og institusjonenes egne forskningsstrategier tillegges vekt ved fordeling av midlene. 

I budsjettdokumentet for 2003 ble universitetene i denne sammenheng bedt om å nominere inntil 5 anerkjente eller lovende fagmiljøer samt beskrive institusjonens tilpasning til nasjonale prioriteringer og eget planverk for forskning og utvikling (FOU). UiTø nominerte de fire søknadene om senter for fremragende forskning (SFF). Videre ble FUGE-satsingen omtalt spesielt under avsnittet om tilpasning til nasjonale forskningsstrategier. 

I statsbudsjettet for 2002 ble Universitetet tildelt 5,1 mill i strategiske forskingsmidler. I Regjeringens forslag til statsbudsjett for 2003 er dette beløpet økt med 7 mill til 12,1 mill. 

Fordelingen av disse midlene er ikke en del av en teknisk fordelingsmodell, men må baseres på direkte vedtak i styret og de føringer som gis av departementet. 

Andre strategiske forskningsmidler – interne avsetninger

I gjeldende interne fordelingsmodell har Universitet satt av penger til fordeling til følgende formål ved fordelingen for 2002:

· Internasjonale symposier – 0,8 mill 

· Støtte til utenlandsopphold for stipendiater – 1 mill 

· Overgangsstipend og frikjøp av forskere – 2, 2 mill

Disse avsetningene er ikke øremerket fra departementet, og midlene tas derfor av basisbevilgningen til Universitetet. Dersom disse midlene skal videreføres i den nye interne fordelingsmodellen, bør de inngå i den strategiske forskningsbevilgningen.

Med unntak av internasjonale symposier har disse midlene blitt fordelt i det sentrale. forskningsutvalget. Midler til internasjonale symposier har til nå vært fordelt i universitetsstyret, men det er nå bestemt at også disse skal fordeles av forskningsutvalget for fremtiden.

Spørsmålet er om det er hensiktsmessig å ha slike midler til fordeling sentralt. Dette særlig med tanke på at Universitetet i utgangspunktet har et rammebudsjetteringssystem internt med stor grad av desentralisert beslutningsmyndighet. Begrunnelsen for å sette av midler sentralt til fordeling til bestemte formål, må i så fall være at fakultetene ikke i tilstrekkelig grad vil prioritere midler til den type formål i de interne budsjettfordelingene i forhold til universitetsstyrets ønsker. Dersom en fjerner disse sentrale pottene, vil basisbevilgningen til fakultetene/enhetene øke tilsvarende og de vil da står fritt til å disponere midlene til de formål de selv ønsker. 

Etter en totalvurderingen foreslår Universitetsdirektøren at disse budsjettpostene beholdes, og at det årlige beløpet avsettes i forbindelse med den årlige budsjettbehandlingen i styret. 

Høringssvarene

Fakultetene/enhetene har få merknader til denne komponenten. De ulike elementene er i realiteten også en videreføring av tidligere praksis. Jur.fak. og Hum.fak. ønsker at tildelingen til internasjonale symposier videreføres, mens NFH ønsker denne posten fjernes.

Basisbevilgning

Rent teknisk vil basisbevilgningen ved innføring av modellen være lik samlet bevilgningen i 2002 (utgangsposisjonen) for de ulikefakultetene/enhetene (korrigert for eventuelle tekniske forhold) med fradrag for undervisningsbevilgningen og forskningsbevilgning. 

Basiskomponenten bevilges i utgangspunktet som en ramme uten nærmere spesifikasjon Basisbevilgningen skal dekke den delen av utgiftene til undervisning og forskning som ikke dekkes gjennom den resultatbaserte delene av modellen. Videre skal basisbevilgningen dekke utgifter til bygningsmessig infrastruktur, bibliotektjenester, museumsvirkosmhet og administrasjon for øvrig. For enkelte enheter vil basisbevilgningen utgjøre hele eller størstedelen av bevilgningen. Dette gjelder f eks sentraladministrasjonen og Universitetsbiblioteket.

Gjennom basisbevilgningen skal spesielle oppgaver og universitets- og fagpolitske prioriteringer kunne ivaretas. Basisbevilgningens prosentvise andel av totalbevilgningen til fakultetene/enhetene vil derfor variere.  

Midler til nye oppgaver og aktiviteter som ikke kan knyttes til de andre to komponentene i modellen, vil bli lagt inn i basisbevilgningen. 

Dersom Universitetet får et generelt kutt i budsjettrammen, vil dette knyttes til resultatkravet målt i antall avlagte 20-vekttallsenheter og tas ut som kutt i basisbevilgningen. I regjeringens forslag til statsbudsjett er Universitetets basisbevilgning redusert med 20 studieplasser med en sats på 18 000 per plass (halvårsvirkning). Videre er det videreført et kutt på 255 studieplasser fra i fjor med 6000 per plass. Totalt gir dette et kutt basisbevilgningen på kr 1,890 mill. 

Når det gjelder studier som øker studenttallet og som tidligere har fått fullfinansiering fra departementet (farmasi og medisin) vil det i den nasjonale modellen forutsettes at 40% av kostnadene ved økt opptak (større kull) dekkes gjennom økt vekttallsproduksjon (jfr omtalen under avsnittet om undervisningsfinansiering), mens 60% av antatt totalkostnad per 20-vekttallsenhet (heltidsekvivalent) kommer som direkte tilskudd til basisbevilgning.  For medisinstudier gir dette et tilskudd i basisbevilgningen på 144 000 per student ved økning i kullstørrelsen, og tilsvarende 108 000 per farmasistudent En del kostnader knyttet til studenter og aktivitetsnivå belastes ikke det fakultet studenten er knyttet til, men andre enheter ved Universitetet. Dette gjelder f eks kostnader ved IT-infrastruktur, bibliotektjenester, fellesadministrative tjenester etc. Av denne grunn er det rimelig at ikke hele tildelingen knyttet til økt studentopptak legges inn i basisbevilgningen til det fakultet som studenten er knyttet til. Hvor mye de ovennevnte satsene skal avkortes tas det ikke stilling til her. 

Når det gjelder fastsetting av basisbevilgningen for de ulike fakultetene/enhetene for 2003, legges det opp til at dette gjøres i forbindelse med budsjettfordelingen i styret. Gjennom basisbevilgningen kan styret gjøre omprioriteringer og omfordelinger mellom fakultetene/enhetene for å påvirke den samlede budsjettrammen til fakultetet/enheten. 

Basisbevilgningens størrelse vil også være tema i budsjettmøtene mellom fakultetsledelsen og universitetsledelsen i høsten.

Høringssvarene

I denne saken er hensikten å ta stilling til resultatindikatorer for forskning- og undervisning, og fakultetene/enhetene ble bedt først og fremst om å kommentere disse. Hvorvidt størrelsen på basisbevilgningen til de enkelte enhetene er rimelig sett i forhold universitetets mål, prioriteringer og strategier er et sentralt spørsmål. Dette vil bli tatt opp i det videre arbeidet med budsjettfordelingen for 2003. Enkelte enheter har kommentert størrelsen på egen basisbevilgning i høringsuttalelsene og det vises til disse.

Utgangsposisjonen

Ved den interne budsjettfordelingen for 2003 vil det bli tatt utgangspunkt i fordelingen for 2002. Utgangsposisjonen er altså 2002. Beregnet undervisningsbevilgning i 2002 baserer seg på resultatdata (vekttallsproduksjon og studentutvekslingstall) for 2000 (med noen mindre tekniske korrigeringer som følge av innføring av nytt finansieringssystem nasjonalt), mens beregnet resultatbevilgning for forskning i utgangsåret baserer seg på resultatdata for årene 2000, 1999 og 1998 (gjennomsnitt). 

Etter et undervisnings- og forskningsbevilgningen er beregnet for 2002 etter ny modell, vil basisbevilgningen bli satt slik at summen av undervisnings-, forsknings- og basisbevilgningen er lik de ulike fakultetenes tildelinger i 2002 (med eventuelle tekniske korrigeringer). Endringene i tildelingen til fakultetene fra 2002 til 2003 vil da avhenge av utviklingen av resultatindikatorene for undervisning og forskning samt styrevedtak om fordeling av den strategiske forskningsbevilgningen. 

Eksempel

For å illustrere hvordan basisbevilgningen fremkommer og effekten av ulik uttelling for resultatindikatorene, er det laget et eksempel. 

Figur 1 under viser hvordan basisbevilgningen beregnes i utgangsposisjonen (år 2002). Søyle1 viser fordeling av bevilgningen på de ulike komponentene i fordelingsmodellen for et fakultet dersom det gis lav vekt/uttelling per avlagt vekttall. Søyle 2 viser  fordelingen på de ulike komponentene i modellen dersom vektene/uttellingen settes høyt per avlagt vekttall for fakultetet. Da rammebevilgningen i utgangsåret (2002) er gitt vil en endring i uttellingen per resultatenhet, i dette tilfelle avlagte vekttall, kun innebære en annen fordeling mellom komponentene. Jo høyere vekt/uttelling per avlagte vekttall, jo høyere undervisningsbevilgningen og desto lavere basisbevilgning. Totalrammen vil imidlertid være gitt.

Figur 1

Resultatbasert forskningsbevilgning


Figur 2 under viser effekten av høy og lav vekt/uttelling per avlagt vekttall dersom vekttallsproduksjonen reduseres fra utgangsåret til det første året etter at modellen er innført (det vil i praksis si fra 2002 til 2003). 

Som det fremgår av figur 2 vil reduksjonen i undervisningsbevilgningen og samlet bevilgning være størst ved høy vekt/uttelling per avlagt vekttall. 

Generelt gjelder:

· Dersom vekttallsproduksjonen ved et fakultetet/enhet går ned, vil reduksjonen i bevilgningen bli større jo høyere vekt/uttelling per avlagt vekttall er.


· Dersom vektallsproduksjonen ved et fakultet/enhet øker, vil økningen i bevilgningen bli større jo høyere vekt/uttelingen per avlagt vekttall er. 

Det samme gjelder de andre resultatindikatorene i den nye fordelingsmodellen.

Figur 2
[image: image5.emf]Utgangsposisjon - 2002

0

100

200

300

400

500

600

700

Lav uttelling per vt Høy uttelling per vt

Kr

Forskning

Undervisning

Basis

Forsknin

g

Undervisning

Basi

s


Høringssvar

Kun Med.fak./ISM har kommentert utgangsposisjonen for vekttallsmodellen som i universitetsdirektørens forslag er satt til år 2000 på samme måte som i departementets modell. Fakultet/instituttet mener utgangsposisjonen burde vært beregnet som gjennomsnittet av vekttallsproduksjonen over tre år. Universitetsdirektøren har lagt vekt på at det skal være samsvar mellom den interne modellen og den nasjonale modellen. Universitetet har også de senere årene hatt en vekttallsmodell. Selv om uttelingen per avlagt vekttall har vært mindre i denne enn i den som nå foreslås innført, har det altså allerede vært gitt uttelling for vekttallsproduksjon i årene 1999 og 1998. 

Intern fordeling ved fakultetene

Forslaget til ny intern budsjettfordelingsmodell slik det er foreslått i denne saken, legger opp til en betydelig økning i resultatbaserte tildelinger i forhold til gjeldende interne modell. Dette som en tilpasning til det nye nasjonale finansieringssystemet. 

Skal den nye interne fordelingsmodellen reelt sett være et redskap i arbeidet med å nå de mål som kvalitetsreformen legger opp til, og å bidra til at Universitetet opprettholder eller øker størrelsen på resultatbevilgningen, må belønningssystemet  i den sentrale fordelingsmodellen også avspeiles i fakultetenes/enhetenes fordelingsmodeller. Dette fordi det er helt nødvendig at insentivene i modellen når helt ut til fagmiljøene der primæraktivitetene foregår. 

Av samme årsaker som Universitetet i den sentrale fordelingsmodellen reduserer noe på uttellingen for de ulike resultatindikatorene i forhold til det nasjonale finansieringssystemet, vil det være naturlig at fakultetene/enhetene gjør det samme ved fordeling til instituttene i forhold den uttelling som gis for de ulike resultatkomponentene i den nye sentrale fordelingsmodellen. 

Til nå har det vært krav (fra departementet) om at doktorgrads- og hovedfagskandidatmidlene skal gå direkte til fagmiljøene. Videre var det forutsatt ved den interne fordelingen for 2002 at 60% av midlene tildelt på bakgrunn av studentutveksling, skulle gå direkte til fagmiljøene. For øvrig har fakultetene/enhetene i hovedsak stått fritt til selv å fordele midler videre til institutter og fagmiljøer. 

Universitetsdirektøren foreslår at undervisnings- og forskningsenhetene redegjør for hvordan resultatindikatorene i den sentrale budsjettfordelingsmodellen ved Universitetet, vil bli innarbeidet i budsjettfordelingsmodellene ved  fakultetetene/NFH. 

Da det er betydelig forskjell mellom fakultetene/ NFH i både størrelse og struktur er det rimelig at det gir seg utslag i de interne fordelingsmodellene. Det forutsettes imidlertid at modellene som utarbeides har et større innslag av resultatuttelling enn tidligere og at det vurderes hvorvidt publiseringsaktivitet kan benyttes som et av flere fordelingskriterium.

Det foreslås at fristen settes til 31.12 for redegjørelsen. Det legges ikke opp til noen styrebehandling i denne sammenheng, men at det gis en orientering til styret. 

Oppsummering og konklusjon

Universitetsdirektørens forslag til ny intern fordelingsmodell inneholder i realiteten de samme resultatelementene som i den modellen som har vært brukt til nå. Forskjellen er imidlertid at resultatuttellingen er større i forslaget til ny modell. Forslaget om å øke resultatuttellingen må ses i sammenheng med innføringen av det nye nasjonale finansieringssystemet. 

Høringssvarene viser at fakultetene/enhetene i hovedsak slutter seg til universitetsdirektørens forslag til ny budsjettfordelingsmodell. 

For at intensjonene i den sentrale fordelingsmodellen ved Universitetet skal oppfylles, er det en forutsetning at insentivene i modellen videreføres nedover i organisasjonen. Det er derfor viktig at arbeidet med interne budsjettfordelingsmodeller ved fakultetene/enhetene følges opp videre. 

Når resultatindikatorene i modellen er på plass, vil spørsmålet om størrelsen på basisbevilgningen til fakultetene/enhetene stå sentralt. Dette vil det bli tatt stilling til ved budsjettfordelingen i desember. Diskusjonen om størrelsen på basisbevilgningen i modellen må ses i sammenheng med styrets overordnede prioriteringer og strategier. 

Forslag til vedtak

1. Styret slutter seg til universitetsdirektørens forslag til intern budsjettfordelingsmodell slik det fremgår av dette saksfremlegget.


2. Styret legger til grunn at undervisnings- og forskningsenhetene viderefører insentivene i budsjettfordelingsmodellen internt på enhetene.

Tromsø, 09.10.2002

	Arne Benjaminsen
	

	universitetsdirektør
	

	
	Atle Engebretsen

	
	økonomidirektør


Vedlegg:

1. Universitetsdirektørens utkast til ny intern budsjettfordelingsmodell – høringsutkast (ekskl. vedlegg)

2. Fordeling av bevilgningen for 2002 (utgangsposisjonen) på de ulike komponentene i forslaget til ny intern fordelingsmodell.

3. Fordeling av bevilgningen for 2002 (utgangsposisjonen) på de ulike komponentene i forslaget til ny intern fordelingsmodell. Prosentvis fordeling.

4. Intern vekttallsmodell som har vært brukt de senere årene.

5. Den faktiske fordelingen av bevilgningen internt i 2002 (gammel modell), men satt opp etter samme struktur som i forslaget til ny modell.

6. Finansieringen av NFR-stipendiater i forslaget til ny intern budsjettfordelingsmodell.

7. Utviklingen i vekttallsproduksjonen over flere år.

8. Høringssvar NFH

9. Høringssvar Mat.-nat.fak.

10. Høringssvar Hum.fak.

11. Høringssvar SV-ak.

12. Høringssvar UB

13. Høringssvar Med.fak./ISM

14. Høringssvar Med.fak./IMB

15. Høringssvar Jur.fak.

16. Høringssvar U-vett

17. Notat om kategorisering av fag i vektallsmodellen.

Innstillingen ble enstemmig vedtatt av Styret i møte 17.10.02.

� Uttellingen for avlagt doktorgrad er derimot høy.


� Se vedlegg 17 for nærmere drøfting av ulike alternativer her.


� I statsbudsjettet for 2002 fikk Universitetet et studieplasskutt (budsjettkutt). Internt ble dette fordelt på Mat.-nat.fak., Hum.fak. og SV.fak. Utgangsposisjonen/resultatkravet er dermed justert ned for disse enhetene.


� Som førstestillinger regnes professor, førsteamanuensis og førstelektor.


� Dette skyldes at universitetene rapporterte betydelig høyere beløp på NFR-finansiering for 2001 enn tidligere, noe som sannsynligvis skyldes at kvaliteten på rapporteringen er bedre. Forbedret rapportering må ses i sammenheng med at NFR-finansiering inngår i det nye nasjonale finansieringssystemet. 

Vt

		Vekttallsmidler

				A		B		C= B-A

				Utgangsposisjonen (2002)		2,003		Endring

		Hum.fak.		6,580		5,679		(901)

		Jur.fak.		6,899		6,846		(53)

		Mat.-nat.fak.		8,780		8,661		(119)

		Med.fak.		36,511		41,199		4,688

		NFH		9,416		9,647		231

		SV-fak.		23,868		25,242		1,374

		U-vett		666		1,188		522

		PLP		3,151		2,012		(1,139)

				95,871		100,474		4,603





forskn

		Resultatbasert forskningsbevilgning

				A		B		C= B-A

				Utgangsposisjonen (2002)		2,003		Endring

		Hum.fak.		1,655		1,839		184

		Jur.fak.		1,171		1,174		3

		Mat.-nat.fak.		7,518		7,171		(347)

		Med.fak.		10,909		11,230		321

		NFH		4,527		5,678		1,151

		SV-fak.		5,646		5,767		121

		TMU		272		258		(14)

		U-vett		95		33		(62)

		PLP						-

				31,793		33,150		1,357

